
–	având în vedere articolul 150 alineatul (5) și articolul 136 alineatul (4) din Regulamentul său de procedură,
A.	întrucât, de la lovitura de stat militară din 2022, situația politică, a drepturilor omului și a securității, precum și spațiul civic și democratic din Burkina Faso, s-au deteriorat semnificativ;
B.	întrucât guvernul din Burkina Faso a intimidat, a recrutat ilegal jurnaliști, opozanți, membri ai societății civile și judecători și a cauzat dispariția forțată și reținerea arbitrară a acestora; întrucât comunitățile Fulani au fost supuse purificării etnice; întrucât atacurile asupra mass-mediei au dus la suspendarea canalelor de televiziune, a posturilor de radio și a ziarelor, inclusiv, cel mai recent, a TV5Monde;
C.	întrucât guvernul din Burkina Faso a dizolvat toate partidele politice și 118 organizații ale societății civile, a suspendat sute de asociații, inclusiv Uniunea Generală a Studenților din Burkina, a redus și mai mult spațiul civic și a solicitat organizațiilor societății civile să își închidă conturile și să le transfere către o bancă controlată de stat; întrucât Legea nr. 011-2025/ALT privind libertatea de asociere impune cerințe restrictive organizațiilor societății civile; întrucât noul Cod al persoanelor și al familiei incriminează „promovarea” relațiilor între persoane de același sex; întrucât un proiect de lege ar reinstitui pedeapsa cu moartea pentru anumite infracțiuni;
D.	întrucât situația în materie de securitate rămâne dezastruoasă în contextul atacurilor teroriste violente, milioane de persoane fiind strămutate și dependente de ajutorul umanitar; întrucât partenerii europeni au sprijinit în mod substanțial eforturile de combatere a terorismului în Sahel, cu mari costuri umane,
1.	condamnă cu fermitate dizolvarea și suspendarea organizațiilor societății civile; îndeamnă autoritățile din Burkina Faso să anuleze imediat aceste măsuri și să susțină libertatea de asociere, de întrunire și de exprimare, inclusiv prin modificarea Legii nr. 011-2025/ALT și a altor măsuri conexe;
2.	solicită încetarea imediată a intimidării, a recrutării ilegale, a hărțuirii, a detenției arbitrare și a cauzării dispariției forțate a actorilor societății civile, a jurnaliștilor, a apărătorilor drepturilor omului, a lucrătorilor umanitari și a oponenților politici; solicită anchete independente cu privire la toate acuzațiile de infracțiuni și încălcări ale drepturilor omului;
3.	invită autoritățile din Burkina Faso să respecte libertatea presei, să ridice restricțiile impuse mass-mediei și să permită jurnaliștilor să lucreze liber și în condiții de siguranță;
4.	invită autoritățile din Burkina Faso să restabilească drepturile organizațiilor studențești și ale partidelor politice de a se organiza și să prezinte o foaie de parcurs credibilă către alegeri libere și transparente și o guvernanță civilă;
5.	invită autoritățile din Burkina Faso să nu reintroducă pedeapsa cu moartea, să revină asupra deciziei lor de a se retrage din Curtea Penală Internațională și să dezincrimineze eforturile societății civile de a susține drepturile omului, egalitatea și nediscriminarea pe orice criterii;
6.	reafirmă că eforturile de combatere a terorismului trebuie să se desfășoare cu respectarea deplină a dreptului internațional al drepturilor omului și a dreptului internațional umanitar; constată că expulzarea forțelor europene și desființarea parteneriatelor în materie de securitate și urmărirea unui parteneriat cu Rusia nu au adus niciun câștig în materie de securitate; este îngrijorat de influența tot mai mare a Rusiei în domeniul securității și al afacerilor politice, contribuind la încălcări ale drepturilor omului și la deriva autoritară; solicită UE să se coordoneze cu partenerii africani pentru a face față provocărilor în materie de securitate și guvernanță și pentru a consolida sprijinul acordat societății civile și actorilor umanitari;
7.	încredințează Președintei sarcina de a transmite prezenta rezoluție Consiliului, Comisiei, VP/ÎR, statelor membre, autorităților din Burkina Faso, Uniunii Africane și Națiunilor Unite.

